Руль артында хатын-кыз: граната кайчан шартлар?

	Ир-атлар машина йөрткән хатын-кызны граната тоткан маймыл белән чагыштырырга яратса да, мин дә «права»га укырга уйладым бит әле. Таныш егетләр бу турыда ишеткәч: «Машина йөртә башлагач, алдан хәбәр салырсың. Бу вакытта өйдән чыкмабыз», дип шаяртырга тотынды. Көлегез-көлегез әле! 	 Сездән дә остарак машина йөртергә өйрәнермен! Башыма тай типкәндә дигәндәй, тиз генә автомәктәпкә язылдым да кайттым. Менә башланды кызык тормыш, минәйтим.  

Соңлагансың «права»га укырга,  диярсез. Шулайрак икән шул – автомәктәпләр күрсәткән хезмәтләре өчен 12-14 мең генә сораган заманнар артта калган икән ләбаса. Кесәмне күпмегә бушатырга туры киләчәген белгәч, сылу чәчләрем «үрә» торды.  Ике ай укыйм да, машинада җилдерә башлыйм, дигән хыялларым да чәлпәрәмә килде. 4 ай буе укыйсы икән бит хәзер! «Әле ярты елга сузылмаганына рәхмәт әйт, законны шулай кабул итмәкчеләр иде», – диделәр автомәктәпкә язылганда.

Мин машина йөртергә өйрәнергә карар кылгач, ГАИда имтиханнар бирүне дә катгыйлатканнар икән, чукынчыклар!  Теорияне дә, практиканы да үзләштереп, мең кат тир түгәселәр бар икән, дип уйлап куйдым. Әмма карарымнан кире кайту юк инде. Акча җыеп, чәшке тун алгач кына, аны җәмәгать транспортында бозып йөрер хәл юк бит инде. Хәзер үк кәттә машинага иркенләп утырып,  бер кулны рульгә куеп, икенчесенә бизәнгечләремне тотып, «тимер ат»ымның көзгесенә карап, бизәнә-бизәнә җилдерүләрем күз алдына килә башлады.

Автомәктәпнең өй янындагысына язылдым башта. Шуннан да җайлысы юк бит – эштән кайтышлый кереп чыгасың да, берничә минуттан инде йомшак ятагыңа сузыласың. Шыгрым тулы транспортта килки балыгы кебек тыгылып йөрисе дә юк. Алай да, автомәктәпнең имтихан тапшыру күрсәткечләрен  карап алдым әле. Укып чыгучыларның нәтиҗәләре, рәхмәт төшкере, шактый яхшы булып чыкты. 4 ай укыту – монда теориясе дә, гамәли дәресләре дә керә – 28 мең.

Тиздән «права»лы булу шатлыгым белән уртаклашырга дус кызыма шалтыраттым. Ул исә: «Карале, ник аны алданрак әйтмәдең? Минем бит автомәктәптә танышым эшли. Синнән ерак та түгел. Сөйләшсәм, ташлама да ясаячак. ГАИда имтихан бирә алмасаң, ярдәм  итеп тә җибәрер бәлки», – димәсенме.  Ир-атлар янында «Күрерсез әле!» дип башны югары күтәреп йөрсәң дә, эчеңнән «Өйрәнә алырмынмы, имтиханнарны ничек тапшырырмын икән?» – дип борчыласын икән ул. «ГАИда да булышып җибәрер» дигәне хәлиткеч сүзләр булды.  Шулай да бөтенләй начар автомәктәп булмасын дип, әлеге дә баягы рейтингка күз төшердем. Монысы – бераз түбәнрәк урнашкан. Әмма иң төшеп калганнардан да түгел иде. Тиз генә беренче язылган автомәктәпкә шалтыратып, укудан баш тарттым да – дус кызым әйткәненә язылдым.

Бу автомәктәп Казан уку йортларының берсе нигезендә эшләп килгән укыту үзәге булып чыкты. Вәгъдә ителгән ташламаны да ясадылар. Бәя биредә 27 мең сум дип билгеләнсә, минекен 3 меңгә киметтеләр. Яхшы булды әле бу, дип уйлап куйдым.  Янга калганы үзем рульгә утырып машинада йөри башлаганчы таксига җитәр, шәт – әлеге дә баягы чәшке тун бит әле өстемдә. Кыяфәте китәр йә...

Берничә атнадан автомәктәптә теория өлеше башланып китте. Беренче дәрескә килгән идем, уку бүлмәсе тулы яшүсмер кызлар-малайлар күреп шаккаттым.  Автомәктәпнең уку йорты белән тыгыз мөнәсәбәтләре шул рәвешле чагылыш таба икән. Монда әле яңа гына укырга кергән, 18е тулыр-тулмас студентлар җыела  булып чыкты. Әти-әни эшләп алган машинада җилдерергә исәп тота инде болар, дип уйлап куйдым.

Миңа 18 тулганга шактый узса да, әле буй-сыным да, кыяфәтем дә ничава гына үзе. Кыскарак итәкләр кисәм, студент кызга батам әле.  Шулай итеп, тагын да яшәреп, атна саен дәресләргә йөри башладым.

Килүгә, беренче партага барып утырам. «Икеле капчыклары» кебек арткы партада яшеренер хәлем юк. «Белә бу, курыкмый» дип уйласыннар. Чибәрлегемне каядыр «Камчаткага» яшерү дә дөрес булмас иде, билгеле.

Теория укытучысы миннән бераз гына өлкәнрәк ир-ат булып чыкты. Ыспай гына кыяфәтле, бик тә итәгатьле, күңелгә ятышлы кеше. Үз эшенең остасы булуы да сизелеп тора. Җиңел тел белән барысын да аңлаешлы, ялыктырмаслык  итеп сөйли. Дәрес буе шуңа гына карап утырасы килә. Эх, өйләнгән булып чыкты шул...

Башланды теория үзләштерүләр. Дәрес саен диярлек йә контроль эш, йә билетлар чишәбез. Өйрәнергә өлгерермен әле, имтиханнарга ерак, дип йөрдем беренче вакытларда. Сорый башлагач, бер юлысында кызарырга туры килде дә, алдагы дәресләргә әзерләнеп йөрергә  булдым. Башта 300 сумга сатып алган китап белән эш итсәм, аннары смартфоныма мобиль кушымта өстәдем. Бу рәвешле өйрәнүе җайлырак икән бит, юкка кәгазь әсбап кыштырдатып утырганмын.  Шулай, ай ярым тирәсе вакыт узып та китте. Теориядән практикага да күчәргә вакыт җиткән ләбаса! Әмма беренче тапкырга җитеп торыр. Рульгә утыргач булган маҗараларымны бераз соңрак сөйләрмен...

  
	Шумахербикә КӨПЧӘКОВА	
Интертат.ру

	№ --- | 02.12.2016	


